答杜仲觀登叢臺見寄
作者：賀鑄
朝代：宋

paragraphs: 高風蕩河漢，白露被寒菊。
下有絡緯蟲，淒酸生意促。
華年不相待，去我何流速。
老步失騰驤，短轅甘跼蹙。
伊人濮陽秀，方厭折腰辱。
仕道塞榛蕪，低徊避蚖蝮。
邯鄲古都會，陳迹武靈築。
興發即登臨，西南幾窮目。
新詩琢璠琰，疊寄兩三幅。
一聽郢中歌，陽春回草木。
行將及瓜代，暫喜擺羈束。
鞭馬徑相過，連朝奉遊矚。
隻雞與斗黍，禮意未爲足。
何以遇高陽，多營甕頭醁。